Verden oplever i stigende omfang katastrofale klimaforandringer i form af tørke, oversvømmelser, tyfoner og deraf relaterede sultkatastrofer. Da klimaforandringerne hænger sammen med menneskeskabte aktiviteter, er der akut behov for langt mere politisk handling. I øjeblikket har verden kurs mod en temperaturstigning på 2,7 grader, som vil medføre langt flere klimakatastrofer og irreversible klimaforandringer. Klimaforandringerne rammer desuden ofte fattige og sårbare mennesker hårdest, mens det er de rigeste lande og mennesker, der bruger de fleste ressourcer og gennem deres forbrug udleder suverænt mest CO2. Verdens fattigste mærker konsekvenserne, når sult, tørke og oversvømmelser rammer, og deres tilpasningsmuligheder er ofte ringere.